**Laudáció – Hrazdyra Henrietta**

Vannak olyan pedagógusok, akik úgy tanítanak, hogy életre szóló nyomot hagynak. Akik nem harsány jelenlétükkel tűnnek ki, hanem a csendes figyelemmel, a gyermeki világ iránti mélységes tisztelettel, a gondoskodás kifogyhatatlan erejével.

Mai díjazottunk már egészen fiatalon tudta, hogy az ő útja a nevelés világa lesz. Még a középiskola kiválasztásánál sem volt kérdés: a Bem József Óvónőképző Szakközépiskolában kezdte meg tanulmányait, majd a Budapesti Tanítóképző Főiskola óvónői szakán szerzett diplomát. A pályaválasztása szívből jövő döntés volt és ez az elhivatottság azóta is végigkíséri életútját.

Több mint harminc éve dolgozik ugyanabban az óvodában ez önmagában is különleges. De! Ami talán még ennél is fontosabb: a közösség számára ő egy biztos pont. Szakmai útját a folyamatos fejlődés, a nyitottság, és a gyermekközpontú szemlélet határozza meg.

Szakmai önképzésre mindig nagy gondot fordított. Tudatosan választotta meg a továbbképzéseit, hogy munkáját gazdagítsa, és új élményeket, módszereket vigyen a gyerekek közé. Részt vett bábtanfolyamon, kézműves tanfolyamon, továbbá környezetismereti, fenntarthatósági és állatasszisztált programokon is elmélyítette tudását.

2018-ban elkészítette a szakmai portfólióját, és 2019-ben sikeres minősítési eljáráson vett részt, amely tovább erősítette szakmai hitelességét és elismerését.

Szívügye a természet és az állatok védelme. Elkötelezett híve a Zöld Óvoda Programnak, életpéldájával is hitelesen képviseli azt. A gyermekeket olyan élményekhez juttatja, amelyek hosszú távon meghatározhatják szemléletüket és értékrendjüket.

A művészetek iránti érzékenysége szintén átszövi pedagógusi munkáját. Vezette az óvodai kórust, gyerekekkel lépett fel városi rendezvényeken, ahol a magyar népzenét Kodály Zoltán, Forrai Katalin örökségét népszerűsítette. Az óvodában évekig tehetséggondozó kézműves foglalkozás keretében adta át a gyerekeknek a művészet szeretetét. Ennek köszönhetően a gyerekek megtapasztalhatták az alkotás örömét, az önkifejezés erejét is.

Közösségi szerepe példaértékű. A pályakezdő kollégáknak mindig segítő kezet nyújt, bátorít, támogat. Szabadidejében is a zene tölti fel: kórustagként a Művészetek Palotája színpadán is fellépett. Mégis, számára az igazi színpad az óvoda maradt, ahol nap mint nap formálhat, nevelhet, adhat.

Mai rohanó világunkban ő sokak számára a nyugalmat, a biztonságot, az értékrendet jelenti. Egy olyan ember, aki lelki ajándék is a gyerekeknek, családoknak, kollégáknak egyaránt.

A Gyáli Köznevelési Díj idei kitüntetettje: **Hrazdyra Henrietta**, a Gyáli Liliom Óvoda óvodapedagógusa.